Se oa roet din dija pa oan ganet, marc'had. Pa oan bihan e kanen traoù bihan peogwir 'm eus klevet kanañ gant ma zud, gant ma zad, gant ma breudeur, ma c'hoarezed peogwir e oan-me an hini yaoankañ. Aze oa tud yaouank dija ha me 'oa bihan c'hoazh. Setu e plije din kanañ met  war-lerc'h se on bet deuet da ganañ kanaouennoù gallek peogwir e oa deuet un tamm bihan da vout kollet ar c'han-ha-diskan hag an traoù. Deuet zo bet, e-pad ar brezel, 'm eus soñj 'veze graet aze, ba'r feurmioù ba'n traoñ, aze, baloù 'oa ket droed d'ober 'ba' kêr hag a veze graet ba'r c'hampagn hag e veze kanet brezhoneg. Yaouank 'oan c'hoazh met klevet 'raen tammoù. War-lerc'h se zo bet un troc'h setu ne veze kanet ken nemet 'barzh an euredoù. Setu se 'oa chomet un tu bennak war ma c'hroc'hen, 'vel 'vez lâret...  Met kanañ 'raen kanaouennoù gallek hag em eus ankoue'et 'nezho tout bremañ. Ur wech adkroget gant ar festoù-noz ne ouien ket kalz a dra. Maleürusamant ma zad 'oa aet kuit 'benn neuze hag em bije gallet deskiñ kalz gantañ. N'en doa ket ur vouezh kaer-kaer met gouzout a rae ur bern traoù. Bar' ma familh 'm eus soñj bezañ klevet ma moerebed o kanañ, e brezhoneg, sur-mat, peogwir ne ouient ket kalz a c'halleg. N'em eus ket desket kazimant nemet gantañ. Hag ur gontadenn bennak rak diouzh noz 'veze kontadennoù,  pa vijemp tro-dro d'an tan. Aze 'tesken. Ma 'mije klevet 'nehi gantañ e vijen gouest da gontañ 'nezhi an deiz war-lerc'h. Ha pa 'z eo kroget ar festoù-noz e oant tout war ma lerc'h ' krog da glask ha da zeskiñ. Ha 'm eus desket kalz 'nezho gant ar re gozh. 'Oa ket mekanikoù ganin 'vel zo ganeoc'h, hudu. Ne oa ket kanaouennoù skrivet ganto. Dre ar penn e oan oblijet da zeskiñ, 'giz-se.